CELEX: 62018CN0576
Language: bg
Date: 2018-09-12 00:00:00
Title: Дело C-576/18: Иск, предявен на 12 септември 2018 г. — Европейска комисия/Италианска република

5.11.2018   
            
            
               BG
            
            
               Официален вестник на Европейския съюз
            
            
               C 399/24
            
         
      Иск, предявен на 12 септември 2018 г. — Европейска комисия/Италианска република
      (Дело C-576/18)
      (2018/C 399/33)
      Език на производството: италиански
      
         Страни
      
      
         Ищец: Европейска комисия (представители: B. Stromsky и D. Recchia)
      
         Ответник: Италианска република
      
         Искания на ищеца
      
      
                  —
               
               
                  да се приеме за установено, че като не е приела всички мерки, необходими, за да се съобрази с решение на Съда на ЕС от 29 март 2012 г., дело C-243/10, относно възстановяването от получателите на помощите, за които е постановено, че са неправомерни и несъвместими с общия пазар по смисъла на решение 2008/854/EО (1) на Комисията от 2 юли 2008 г., Италианската република не е изпълнила задълженията, които има по силата на това решение и на член 260 ДФЕС,
               
            
                  —
               
               
                  да се разпореди на Италианската република да заплати на Комисията фиксирана сума, чийто размер е определен чрез умножаване на дневна сума в размер на 13 892 EUR по броя на дните на продължаване на нарушението, не по-малка от 8 715 000 EUR, от деня на постановяване на решението по дело C-243/10, до датата, на която бъде постановено решението по настоящото дело,
               
            
                  —
               
               
                  да се разпореди на Италианската република да заплати на Комисията периодична имуществена санкция на шестмесечна основа, определена от Комисията, считано от шестмесечието, следващо датата на решението по настоящото дело, в размер на 126 840 EUR на ден,
               
            
                  —
               
               
                  да се осъди Италианската република да заплати съдебните разноски.
               
            
         Основания и основни доводи
      
      С решение 2008/854/EО от 2 юли 2008 г. относно схема за помощи в хотелиерския сектор в Сардиния (Регионален закон № 9 от 1998 г. — неправилно използване на мярка за помощ № 272/98), публикувано в ОВ на ЕС L 302от 13 ноември 2008 г., Комисията обявява за неправомерна и несъвместима с вътрешния пазар въпросната държавна помощ, отпусната от Италия, и разпорежда тя да бъде върната.
      С решение от 29 март 2012 г., дело C-243/10, Комисия/Италия, Съдът приема за установено, че Италия не е изпълнила задълженията, които има по силата на това решение, тъй като в определения срок не е приела всички необходими мерки, за да събере от получателите помощите, отпуснати в рамките на посочената в това решение схема.
      Повече от шест години след постановяване на това решение, въпреки многобройните покани от страна на Комисията към италианското правителство, голяма част от въпросните помощи още не са върнати. Излаганите във връзка с това доводи на италианското правителство, по-конкретно относно висящите вътрешноправни спорове, не са валидно оправдание за такова неизпълнение. Оказва се следователно, че към датата на предявяване на настоящия иск Италия все още не е възстановила напълно помощта и не се е съобразила напълно с решението на Съда по дело C-243/10.
      Поради това Комисията иска от Съда да приеме за установено, че Италия е нарушила член 260 ДФЕС и му предлага да осъди Италия да заплати фиксирана сума и периодична имуществена санкция за всяко шестмесечие, докато не бъде напълно изпълнено решение по дело C-243/10.
      
         (1)  Решение на Комисията от 2 юли 2008 година относно схема за държавна помощ C 1/04 (ex NN 158/03 и CP 15/2003): неправилно използване на мярка за помощ N 272/98, Регионален закон 9 от 1998 г. (нотифицирано под номер C(2008) 2997) (ОВ L 302, 2008 г., стр. 9).